**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1845/2017

**703a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 703)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 849 z 11. októbra 2017 pridelila vládny návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 703) na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 234 zo dňa 20. novembra 2017)

**Ústavnoprávny výbor** Národnej rady Slovenskej republiky (uzn. č. 304 zo dňa 14. novembra 2017)

**Výbor** Národnej rady Slovenskej republiky **pre hospodárske záležitosti** (uzn. č. 183 zo dňa 23. novembra 2017)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**K čl. I, 10. bodu**

V čl. I, 10. bode [§ 21 ods. 1 písm. b)] sa za slovo „prepustením“ vkladá slovo „tovaru“.

Pozmeňujúci návrh terminologicky precizuje navrhované znenie jeho zosúladením so znením § 21 ods. 1 písm. a) platného znenia zákona.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 11. bodu**

11. V § 21 ods. 3 sa na konci pripája táto veta: „Colný úrad bezodkladne po prepustení tovaru do colného režimu dočasné použitie s čiastočným oslobodením od cla oznámi osobe povinnej platiť daň sumu dane podľa prvej vety a daň je splatná do desiatich dní odo dňa oznámenia sumy dane.“.

 Okamih vzniku daňovej povinnosti pri colnom režime dočasné použitie s čiastočným oslobodením od dovozného cla sa ustanovuje v § 21 ods. 1 písm. b) zákona o DPH. V súvislosti s týmto ustanovením sa navrhuje, aby na rozdiel od colného dlhu, ktorého výška sa v súlade s colnými predpismi oznámi až po skončení colného režimu dočasné použitie s čiastočným oslobodením od dovozného cla, bola suma dane oznámená bezodkladne už po prepustení tovaru do tohto colného režimu. Súčasne sa stanovuje lehota na zaplatenie dane. Ako vyplýva z § 12 zákona o DPH, colný úrad pri oznámení sumy dane, ktorú má dovozca zaplatiť pri prepustení tovaru do tohto colného režimu, postupuje v súlade s colnými predpismi a na vydanie rozhodnutia, ktorým oznámi daň, sa vzťahuje postup podľa § 85 ods. 1 colného zákona.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 18. bodu**

V čl. I, 18. bod znie:

„18. V § 48b ods. 3 v prvej a druhej vete a v písm. c) sa pred slová „preprava tovaru“ a slová „prepravu tovaru“ vkladajú slová „odoslanie alebo“ a v písm. e) sa slová „uskutočnila preprava tovaru“ nahrádzajú slovami „uskutočnilo odoslanie alebo preprava tovaru“.“.

Pozmeňujúci návrh gramatickej povahy zabezpečuje dôsledné premietnutie zmien navrhovaných novelou zákona do jeho platného znenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 22. bodu**

V čl. I, 22. bode [§ 55a ods. 2 písm. c) štvrtom bode a § 56 ods. 2 písm. c) štvrtom bode] sa za slovo „nadobudnutý“ vkladajú slová „zahraničnou osobou“.

Pozmeňujúci návrh dopĺňa osobu, ktorá podľa citovaného ustanovenia tovar v tuzemsku nadobúda.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 23. bodu**

V čl. I, 23. bode (§ 55a ods. 5) sa slová „podľa zákona iného členského štátu“ nahrádzajú slovami „podľa zákona platného v inom členskom štáte“.

Pozmeňujúci návrh legislatívno-technickej povahy zabezpečuje zosúladenie návrhu zákona s terminológiou používanou v platnom zákone č. 222/2004 Z. z. (napr. § 55c, § 66 ods. 2, § 70 ods. 6, § 71 ods. 1 a 3, § 80 ods. 5).

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 38. bodu**

V čl. I 38. bode (§ 69aa) sa vypúšťa odsek 15.

Navrhuje sa vypustiť znenie odseku 15 na základe stanoviska Odboru legislatívy a aproximácie práva Kancelárie Národnej rady Slovenskej republiky. Dôvodom vypustenia ustanovenia o zániku plnomocenstva je skutočnosť, že k zániku plnomocenstva ako právneho aktu súkromného práva nemôže dôjsť na základe aktu orgánu štátnej správy.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 6** hlasovať spoločne s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 703)odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (tlač 703a) bola schválená uznesením gestorského výboruč**. 245 z 28. novembra 2017**.

Týmto uznesením výbor zároveň poveril spoločného spravodajcu **Radovana Baláža,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 28. novembra 2017

**Ladislav Kamenický, v.r.**

**predseda**

 **Výboru NR SR pre financie a rozpočet**